
[bookmark: OLE_LINK1]Kārtība, kādā elektronisko sakaru komersants aprīko elektronisko sakaru tīklu ar iekārtām, kas likumā noteiktajos gadījumos nodrošina operatīvās informācijas iegūšanu no tehniskajiem līdzekļiem un sarunu operatīvu noklausīšanos

Izdoti saskaņā ar 
Elektronisko sakaru likuma 
96. panta otro daļu

1. Noteikumi nosaka kārtību, kādā elektronisko sakaru komersants (turpmāk – komersants) aprīko elektronisko sakaru tīklu (turpmāk – tīkls) ar iekārtām, kas likumā noteiktajos gadījumos nodrošina operatīvās informācijas iegūšanu no tehniskajiem līdzekļiem un sarunu operatīvu noklausīšanos.

[bookmark: p-201996][bookmark: p2]2. Lai tīklu aprīkotu ar iekārtām, kas ļauj iegūt operatīvo informāciju un operatīvi noklausīties sarunas, komersants tīklā ierīko tīkla pārtveršanas punktu (punktus) un nodrošina Satversmes aizsardzības birojam piekļuvi pārtveršanas punktam (punktiem).

[bookmark: p-201997][bookmark: p3]3. Pārtveršanas punkta (punktu) ierīkošana notiek šādā secībā:
3.1. Satversmes aizsardzības birojs iesniedz komersantam tehnisko uzdevumu saistībā ar pārtveršanas punkta (punktu) izveidi;
3.2. komersants divu mēnešu laikā pēc tehniskā uzdevuma saņemšanas precizē to un saskaņo ar Satversmes aizsardzības biroju pārtveršanas punkta (punktu) tehniskā projekta (turpmāk – tehniskais projekts) izstrādes termiņu;
3.3. komersants šo noteikumu 3.2. apakšpunktā minētajā saskaņošanas termiņā izstrādā un saskaņo tehnisko projektu un vienojas ar Satversmes aizsardzības biroju par minētā projekta īstenošanas termiņu, kas nepārsniedz divus gadus no dienas, kad tehniskais uzdevums par pārtveršanas punkta (punktu) izveidi iesniegts komersantam;
3.4. komersants saskaņā ar tehnisko projektu noteiktajos termiņos ierīko pārtveršanas punktu (punktus) un nodod to (tos) Satversmes aizsardzības biroja lietošanā. Komersants saskaņo ar Satversmes aizsardzības biroju tīkla pārtveršanas punkta (punktu) lietošanas termiņu.

[bookmark: p-201998][bookmark: p4]4. Ja pārtveršanas punkta (punktu) ekspluatācijas gaitā komersants plāno savā tīklā veikt izmaiņas, kas ietekmēs pārtveršanas punkta (punktu) darbību, komersants par tām informē Satversmes aizsardzības biroju sešus mēnešus pirms plānoto tehnisko izmaiņu veikšanas vai trīs mēnešus pirms cita veida izmaiņu veikšanas.

[bookmark: p-201999][bookmark: p5]5. Ja nepieciešams precizēt tīkla pārtveršanas punkta (punktu) darbības kvantitatīvos parametrus (piemēram, datu pārraides ātrumu, pārtveramās informācijas apjomu), Satversmes aizsardzības birojs par to informē komersantu. Komersants atbilstoši tehniskajām iespējām koriģē tīkla pārtveršanas punkta (punktu) darbības kvantitatīvos parametrus triju mēnešu laikā pēc Satversmes aizsardzības biroja informācijas saņemšanas.

[bookmark: _Hlk86052360][bookmark: _Hlk102426782][bookmark: _Hlk86067142]6. Atzīt par spēku zaudējušiem Ministru kabineta 2005. gada 9. augusta noteikumus Nr. 591 "Kārtība, kādā elektronisko sakaru komersants aprīko elektronisko sakaru tīklu ar iekārtām, kas likumā noteiktajos gadījumos nodrošina operatīvās informācijas iegūšanu no tehniskajiem līdzekļiem un sarunu operatīvu noklausīšanos" (Latvijas Vēstnesis, 2005, 126. nr.).

* Dokuments ir parakstīts ar drošu elektronisko parakstu

